МАЩДА АХ1МАД-ШАЙИХ ВАХЪИН.

Т1елекь росдай кьуч1 лъураб, ч1вадназ нуг1лъи гьабулеб,

Мащдайилан абулеб росу цебе бук1араб,

Берцинаб т1абиг1аталъ т1ибит1ун цебе лъураб,

Бакъуде керен кьураб , кьурабаз сангар къараб.

Гьеб росдал хут1елазулъ баракат жиндилъ бугев

Ах1мад-шайих вахъанин батараб бицен буго,

Хабалалъ зияратги, махх т1ад ккун бугеб рукъги,

Аск1ор хабалал ругеб тарих баян гьабулел.

Бицен буго батараб, умумуца бмцунеб,

Ах1мад-шайих Сугъралъа вач1арав вук1анила,

Сугъулдерил тарихалъ гьесул хъвараб бугила,

Баянал г1умруялъул гьенирги гьарун ругин.

Гьев Ах1мадул Бадавил бет1ербахъи гьабулеб,

Росдалго г1ачиязул вехьлъуда вук1анила,

Жамаг1ат ц1акъ разияв, рак1бац1ц1адго х1алт1улев,

Х1алалаб гуреб жинца кодобе босуларев.

Щибаб рузман базе гьев Маккаялде унаан,

Боц1уда, караматалъ, бац1 вехь толаанила,

Гьесул т1адег1анлъиги г1адамазе т1атине,

Г1ажаибаб х1икматалъ кант1изе гьарунила.

Цо нухалъ Ах1мад-шайих т1ад вуссине кват1идал,

Росу бахъун бугила сордо т1аде г1унт1идал,

Гьезие х1икматалъе боц1и бат1а бахъизе,

Щибаб г1акдал лълъар гьезий чирахълъун рек1анила.

Цоги муг1жизаталъе г1адамазе т1атараб:

Г1анса тункараб бак1ихъ, гьекъезе лъим баккараб.

Гьабсаг1атги как базе санаг1атаб къулг1адухъ,

Гьекъон къеч буссунареб, бац1ц1адаб лъим баккулеб.

Лъабабилеб муг1жизат Ах1мад Сугъуриясул,

Х1инч1лъун воржун рещт1араб К1алт1ут1е унеб нухда,

Гьениб зияраталъе байрахъ ч1ван, к1одо гьабун,

Нух бит1иялъе дуг1а гьабулеб бак1лъун бугеб.

Раг1алда гьоц1дахъ бугеб Г1али-шайих данделъун,

Дандерилълъин бокьарас зиярат гьабулеб бак1,

Гъогъолъе унеб нухда баракаталъе тараб,

Нухлулазе дуг1аде цоги зиярат буго.

Цогиги бицунаан шайихасул рукъалъе

Т1елекьа Ниг1матулагь т1алабалда вук1анин,

Т1ох г1еккеч1ого ч1езе гьес тол т1амулаанин,

Амма щибаб нухалда гьебги т1аг1унаанин.

Гьелъул х1икмат щибилан ц1ех-рех гьабун хадуса,

Г1алимзабазул баян гьесухъе шварабила,

Къилил толалде т1аде малаик рещт1унарин,

Равх1анияз зиярат гьениб гьабуларилан.

Ах1мад-шайих вахъараб росулъ бицен кканила,

Баракат бук1унила гьединав валиясул,

Г1адамазул г1умруни къокъаб бук1ине бугин,

Бичасул цоги х1икмат, х1алк1олъи гьениб бугин.

Гьедин х1укму кканила росу гочинабизе,

Бат1ияб бак1алдехун гьелъие кьуч1 т1амизе,

Бак1-бак1ихъ т1илалги ч1ван, т1иликь бусен гьабураб,

Х1анч1ил мисалалдасан ц1ияб яшав г1уц1изе.

Гьелдасанго бач1араб ц1арги росдада тараб,

Х1анч1ица т1иликь бусен т1амураб бак1алдасан,

Цебесан лъар чвахулеб, мугъ ч1вазе бакълъи бугеб,

Санаг1атаб бак1алда Т1елекь росу г1уц1араб.

Х.Т.